Ինչ վերաբերում է տարածքային ամբողջականության սկզբունքին, ապա այն, իր հերթին, ենթադրվում է որպես աշխարհում միջազգային անվտանգության և կայունության հասնելու և պահպանելու հարցում առաջնային կարևորության խնդիր: Խաղաղության և անվտանգության պահպանումը Միավորված ազգերի կազմակերպության նպատակներից մեկն է, և այն առաջինն է մնացածների մեջ սահմանվում ՄԱԿ-ի կանոնադրության առաջին հոդվածի երկրորդ կետում[14]: Տարածքային ամբողջականության սկզբունքը հիմնված է պետությունների ներքին գործերին միջամտելու անթույլատրելիության սկզբունքի և պետությունների միջև հարաբերություններում կայունության և խաղաղության հասնելու վրա: Այն միջազգային իրավունքի ամենահիմնական և հաստատուն սկզբունքներից մեկն է[15]: Տարածքային ամբողջականության սկզբունքը պահպանվել էր նաև Ազգերի լիգայի կանոնադրության մեջ[16]: Իսկ ՄԱԿ-ի կանոնադրության երկրորդ հոդվածի չորրորդ մասը սահմանում է, որ Միավորված ազգերի կազմակերպության բոլոր անդամներն իրենց միջազգային հարաբերություններում ձեռնպահ են մնում ուժի սպառնալիքից կամ դրա գործադրումից ինչպես ցանկացած պետության տարածքային անձեռնմխելիության կամ քաղաքական անկախության դեմ, այնպես էլ Միավորված ազգերի կազմակերպության նպատակների հետ անհամատեղելի որևէ այլ ձևով[17]: Այս միջազգային իրավական կանոնը վերաբերում է միայն պետությունների միջև հարաբերություններին, քանի որ «անդամները» ՄԱԿ-ի կանոնադրությամբ միայն պետություններն են: Սակայն, ինչպես երևում է, այստեղ ամբողջովին արտահայտված չէ տարածքային ամբողջականության սկզբունքը: Այն հետագայում արտացոլվել է Միջազգային իրավունքի սկզբունքների մասին 1970 թվականի հռչակագրում և ԵԱՀԽ 1975 թվականի եզրափակիչ ակտում: Մասնավորապես նշվում է, որ յուրաքանչյուր պետություն պետք է ձեռնպահ մնա ցանկացած այլ պետության կամ երկրի ազգային միասնության և տարածքային ամբողջականության մասնակի կամ լրիվ խախտմանն ուղղված ցանկացած գործողություններից: Իսկ ԵԱՀԽ եզրափակիչ ակտում սահմանվում է, որ մասնակից պետությունները հարգելու են մասնակից պետություններից յուրաքանչյուրի տարածքային ամբողջականությունը: Դրան համապատասխան, նրանք ձեռնպահ կմնան ցանկացած մասնակից պետության տարածքային ամբողջականության, քաղաքական անկախության կամ միասնության դեմ ուղղված և Միավորված ազգերի կազմակերպության կանոնադրության նպատակների և սկզբունքների հետ անհամատեղելի ցանկացած գործողություններից և մասնավորապես, ցանկացած այնպիսի գործողություններից, որոնք ուժի գործադրում կամ ուժի սպառնալիք են: